CELEX: 62008CJ0410
Language: el
Date: 2009-12-17 00:00:00
Title: Απόφαση του Δικαστηρίου (πέμπτο τμήμα) της 17ης Δεκεμβρίου 2009.#Swiss Caps AG κατά Hauptzollamt Singen.#Αιτήσεις για την έκδοση προδικαστικής αποφάσεως: Finanzgericht Baden-Württemberg - Γερμανία.#Κοινό δασμολόγιο - Συνδυασμένη Ονοματολογία - Δασμολογική κατάταξη - Κλάσεις 1515, 1517, 2106 και 3004 - Κάψουλες ζελατίνης - Ιχθυέλαιο, έλαιο φύτρων σίτου, έλαιο μαυροσούσαμου - Έννοια της συσκευασίας.#Συνεκδικασθείσες υποθέσεις C-410/08 έως C-412/08.

ΑΠΟΦΑΣΗ ΤΟΥ ΔΙΚΑΣΤΗΡΙΟΥ (πέμπτο τμήμα)
      της 17ης Δεκεμβρίου 2009 (
            *1
         )
      «Κοινό δασμολόγιο — Συνδυασμένη Ονοματολογία — Δασμολογική κατάταξη — Κλάσεις 1515, 1517, 2106 και 3004 — Κάψουλες ζελατίνης — Ιχθυέλαιο, έλαιο φύτρων σίτου, έλαιο μαυροσούσαμου — Έννοια της “συσκευασίας”»
      Στις συνεκδικαζόμενες υποθέσεις C-410/08 έως C-412/08,
      με αντικείμενο τρεις αιτήσεις εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Finanzgericht Baden-Württemberg (Γερμανία) με αποφάσεις της 2ας Σεπτεμβρίου 2008, οι οποίες περιήλθαν στο Δικαστήριο στις 22 Σεπτεμβρίου 2008, στο πλαίσιο της δίκης
      
         Swiss Caps AG
      
      κατά
      
         Hauptzollamt Singen,
      
      ΤΟ ΔΙΚΑΣΤΗΡΙΟ (πέμπτο τμήμα),
      συγκείμενο από τους E. Levits (εισηγητή), πρόεδρο τμήματος, και M. Ilešič και J.-J. Kasel, δικαστές,
      γενική εισαγγελέας: V. Trstenjak
      γραμματέας: C. Strömholm, υπάλληλος διοικήσεως
      έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 29ης Οκτωβρίου 2009,
      λαμβάνοντας υπόψη τις παρατηρήσεις που υπέβαλαν:
      
               —
            
            
               η Swiss Caps AG, εκπροσωπούμενη από τους H.-J. Prieß και B. Sachs, Rechtsanwälte,
            
         
               —
            
            
               η Επιτροπή των Ευρωπαϊκών Κοινοτήτων, εκπροσωπούμενη από τους L. Bouyon και B.-R. Killmann,
            
         κατόπιν της αποφάσεως που έλαβε, αφού άκουσε τη γενική εισαγγελέα, να εκδικάσει την υπόθεση χωρίς ανάπτυξη προτάσεων,
      εκδίδει την ακόλουθη
      
         Απόφαση
      
      
               1
            
            
               Οι αιτήσεις εκδόσεως προδικαστικής αποφάσεως αφορούν την ερμηνεία των κλάσεων 1515, 1517, 2106 και 3004, καθώς και του σημείου 5 των γενικών κανόνων για την ερμηνεία της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 2368/2000 της Επιτροπής, της13ης Οκτωβρίου 2000 (ΕΕ L 264, σ. 1, στο εξής: ΣΟ). Η αρχική αρίθμηση 2263/2000 αντικαταστάθηκε, με διορθωτικό στον κανονισμό αυτό (L 276, σ. 92), από την αρίθμηση 2388/2000.
            
         
               2
            
            
               Οι αιτήσεις αυτές υποβλήθηκαν στο πλαίσιο τριών διαφορών μεταξύ, αφενός, της Swiss Caps AG (στο εξής: Swiss Caps) και, αφετέρου, του Hauptzollamt Singen, σχετικά με την κατάταξη στη ΣΟ τριών ειδών κάψουλας που περιέχουν, αντιστοίχως, κατά κύριο λόγο ιχθυέλαιο, έλαιο φύτρων σίτου και έλαιο μαυροσούσαμου, τις οποίες εισήγαγε η εν λόγω εταιρεία στη Γερμανία ως παρασκευάσματα διατροφής.
            
         
         Το νομικό πλαίσιο
      
      
               3
            
            
               Η ΣΟ, η οποία θεσπίστηκε με τον κανονισμό 2658/87, στηρίζεται στο εναρμονισμένο παγκόσμιο σύστημα περιγραφής και κωδικοποιήσεως των εμπορευμάτων (στο εξής: ΕΣ) που καταρτίστηκε από το Συμβούλιο Τελωνειακής Συνεργασίας, νυν Παγκόσμιο Οργανισμό Τελωνείων, και θεσπίστηκε με τη Διεθνή Σύμβαση των Βρυξελλών της 14ης Ιουνίου 1983, η οποία εγκρίθηκε εξ ονόματος της Ευρωπαϊκής Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (EE L 198, σ. 1). Η ΣΟ επαναλαμβάνει τις κλάσεις και τις εξαψήφιες διακρίσεις του ΕΣ, ενώ σχηματίζει τις δικές της υποδιαιρέσεις μόνο με το έβδομο και το όγδοο ψηφίο.
            
         
               4
            
            
               Το πρώτο μέρος της ΣΟ περιλαμβάνει ένα σύνολο προκαταρκτικών διατάξεων. Στο μέρος αυτό, υπό τον τίτλο Ι που αφορά γενικούς κανόνες, το τμήμα Α, με τίτλο Γενικοί κανόνες για την ερμηνεία της [ΣΟ] (στο εξής: γενικοί κανόνες), ορίζει τα εξής:
               «Η κατάταξη των εμπορευμάτων στη Συνδυασμένη Ονοματολογία πραγματοποιείται σύμφωνα με τις παρακάτω αρχές.
               
                        1.
                     
                     
                        Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
                     
                  
                        2.
                     
                     
                        
                                 α)
                              
                              
                                 Κάθε αναφορά σ’ ένα είδος μέσα σε ορισμένη κλάση καλύπτει το είδος αυτό, έστω και αν δεν είναι πλήρες ή τελειωμένο, με την προϋπόθεση ότι, στην κατάσταση που παρουσιάζεται, εμφανίζει τα ουσιώδη χαρακτηριστικά του πλήρους ή του τελειωμένου είδους. Καλύπτει επίσης το πλήρες ή τελειωμένο είδος ή αυτό που θεωρείται σαν τέτοιο, βάσει των προηγουμένων διατάξεων, στην περίπτωση που αυτό παρουσιάζεται ασυναρμολόγητο ή αποσυναρμολογημένο.
                              
                           
                                 β)
                              
                              
                                 Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
                              
                           
                  
                        3.
                     
                     
                        Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
                        
                                 α)
                              
                              
                                 Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμιγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
                              
                           
                                 β)
                              
                              
                                 Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3, στοιχείο α’, κατατάσσονται σύμφωνα με την ύλη ή το είδος που δίνει σ’ αυτά τον ουσιώδη χαρακτήρα τους, όταν είναι δυνατός αυτός ο καθορισμός.
                              
                           
                                 γ)
                              
                              
                                 Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3, στοιχείο α’, ή 3, στοιχείο β’, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.
                              
                           […]
                     
                  
                        5.
                     
                     
                        Εκτός από τις παραπάνω διατάξεις, στα παρακάτω αναφερόμενα εμπορεύματα εφαρμόζονται και οι ακόλουθοι κανόνες:
                        […]
                        
                                 β)
                              
                              
                                 Με την επιφύλαξη των διατάξεων του παραπάνω κανόνα 5 α), οι συσκευασίες […] που περιέχουν εμπορεύματα κατατάσσονται με τα εμπορεύματα αυτά όταν είναι του τύπου που χρησιμοποιείται κανονικά για το είδος των εμπορευμάτων αυτών. Εντούτοις η διάταξη αυτή δεν είναι υποχρεωτική όταν οι συσκευασίες είναι φανερό ότι είναι κατάλληλες να χρησιμοποιούνται κατά επαναλαμβανόμενο τρόπο.
                              
                           
                  […]»
            
         
               5
            
            
               Στην υποσημείωση του γενικού κανόνα 5β σχετικά με τον όρο «συσκευασία», διευκρινίζονται τα ακόλουθα:
               «Με τον όρο “συσκευασία” εννοούνται τα εσωτερικά και εξωτερικά δοχεία, περιβλήματα, περιτυλίγματα και υποθέματα, εκτός από τις μηχανικές κατασκευές που διευκολύνουν τη μεταφορά –ιδίως τα εμπορευματοκιβώτια (containers)–, τους μουσαμάδες, τα εξαρτήματα προστασίας των εμπορευμάτων κατά τη μεταφορά και το υλικό μεταφοράς που έχει βοηθητικό χαρακτήρα. Ο όρος αυτός δεν καλύπτει τις θήκες, κουτιά και παρόμοια είδη συσκευασίας που αναφέρονται στον γενικό κανόνα 5α.»
            
         
               6
            
            
               Στο δεύτερο μέρος της ΣΟ περιλαμβάνεται ένα τμήμα III, του οποίου το υπ’ αριθ. 15 κεφάλαιο φέρει τον τίτλο «Λίπη και λάδια ζωικά ή φυτικά· προϊόντα της διάσπασης αυτών· λίπη βρώσιμα επεξεργασμένα· κεριά ζωικής ή φυτικής προέλευσης».
            
         
               7
            
            
               Τα τμήματα IV και VI της ΣΟ περιέχουν, αντίστοιχα, το υπ’ αριθ. 21 κεφάλαιο με τίτλο «διάφορα παρασκευάσματα διατροφής», καθώς και το υπ’ αριθ. 30 κεφάλαιο με τίτλο «φαρμακευτικά προϊόντα».
            
         
               8
            
            
               Η διευκρινιστική σημείωση σχετικά με την κλάση 2106 ορίζει τα εξής:
               «Η παρούσα κλάση περιλαμβάνει τα ακόλουθα, υπό την προυπόθεση ότι δεν υπάγονται σε άλλες κλάσεις της Ονοματολογίας:
               
                        A)
                     
                     
                        Τα παρασκευάσματα που προορίζονται να χρησιμοποιηθούν για την ανθρώπινη διατροφή, είτε όπως έχουν, είτε κατόπιν επεξεργασίας (έψηση, διάλυση ή βρασμός σε νερό ή σε γάλα, κτλ.).
                     
                  
                        B)
                     
                     
                        Τα παρασκευάσματα που αποτελούνται ολικώς ή μερικώς από διατροφικές ουσίες που χρησιμοποιούνται για την προετοιμασία ποτών ή τροφίμων για ανθρώπινη κατανάλωση. Στην προκειμένη κλάση ταξινομούνται ιδίως τα παρασκευάσματα εκείνα που συνίστανται σε μείγματα χημικών προϊόντων (οργανικά οξέα, άλατα ασβεστίου, κτλ.) και διατροφικών ουσιών (παραδείγματος χάρη άλευρα, σάκχαρα, σκόνη γάλακτος), που προορίζονται να ενσωματωθούν σε παρασκευάσματα διατροφής, είτε ως συστατικά των παρασκευασμάτων αυτών, είτε για τη βελτίωση ορισμένων χαρακτηριστικών τους (παρουσίαση, συντήρηση, κτλ.) (βλ. γενικές παρατηρήσεις του κεφαλαίου 38).
                        […]
                        Στην παρούσα κλάση κατατάσσονται:
                        […]
                        
                                 16)
                              
                              
                                 Τα παρασκευάσματα που προσδιορίζονται συχνά με την ονομασία συμπληρωματικά τρόφιμα και έχουν ως βάση φυτικά εκχυλίσματα, συμπυκνώματα φρούτων, μέλι, φρουκτόζη κ.λπ., στα οποία έχουν προστεθεί βιταμίνες και, ενίοτε, ελάχιστες ποσότητες σιδήρου. Τα παρασκευάσματα αυτά παρουσιάζονται συχνά εντός συσκευασιών επί των οποίων αναγράφεται ότι σκοπούν να διατηρήσουν υγιή τον οργανισμό. Αποκλείονται τα παρόμοια παρασκευάσματα που σκοπούν στην πρόληψη ή τη θεραπεία ασθενειών ή παθήσεων (κλάση 3003 ή 3004).»
                              
                           
                  
         
         Οι διαφορές της κύριας δίκης και τα προδικαστικά ερωτήματα
      
      
         Υπόθεση C-410/08
      
      
               9
            
            
               Στις 8 Φεβρουαρίου 2001, η Swiss Caps κατέθεσε διασάφηση εισαγωγής στη Γερμανία για λιανική εμπορία δύο κιβωτίων με μη συσκευασμένες κάψουλες λεπτής ζελατίνης «Ωμέγα-3» της διακρίσεως 21069098 της ΣΟ.
            
         
               10
            
            
               Κάθε κάψουλα περιέχει 600 mg συμπυκνωμένου ιχθυελαίου ψυχρής εκθλίψεως και 22,8 mg συμπυκνωμένης βιταμίνης Ε. Το περικάλυμμα κάθε κάψουλας αποτελείται από 212,8 mg ζελατίνης, 77,7 mg γλυκερίνης και 159,6 mg καθαρού νερού.
            
         
               11
            
            
               Με απόφαση της 13ης Δεκεμβρίου 2001 το Hauptzollamt Singen έκρινε ότι οι κάψουλες «Ωμέγα-3» έπρεπε να καταταγούν στη διάκριση 15179099 και αύξησε, ως εκ τούτου, τους αρχικούς εισαγωγικούς δασμούς από 525,73 DM (ήτοι, περίπου 263 ευρώ) σε 1058,30 ευρώ. Κατά της αποφάσεως αυτής η Swiss Caps άσκησε την παρούσα προσφυγή ενώπιον του Finanzgericht Baden-Württemberg.
            
         
               12
            
            
               Λαμβανομένων υπόψη του περιεχομένου των επίμαχων, στο πλαίσιο της κύριας δίκης, καψουλών, της επεξεργασίας και της συσκευασίας τους, καθώς και του γεγονότος ότι πρόκειται αναμφισβήτητα για παρασκευάσματα διατροφής, που προορίζονται για χρήση ως συμπληρώματα διατροφής, το αιτούν δικαστήριο διατηρεί επιφυλάξεις όσον αφορά την κατάταξη των εν λόγω προϊόντων στην κλάση 1517.
            
         
               13
            
            
               Υπό τις συνθήκες αυτές, το Finanzgericht Baden-Württemberg αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
               
                        «1)
                     
                     
                        Έχει η κλάση 1517 της [ΣΟ] την έννοια ότι πρέπει να κατατάσσονται σ’ αυτήν παρασκευάσματα αποτελούμενα από ένα μόνο –συμπυκνωμένο– λάδι ή λίπος, στο οποίο έχει προστεθεί μόνο βιταμίνη Ε χωρίς άλλη επεξεργασία;
                     
                  
                        2)
                     
                     
                        Σε περίπτωση καταφατικής απαντήσεως στο πρώτο ερώτημα:
                        Έχει η κλάση 1517 της [ΣΟ] την έννοια ότι η προσθήκη συμπυκνωμένης βιταμίνης Ε (συμπυκνωμένη δ-αλφα- τοκοφερόλη), σε αναλογία 22,8 mg ανά 600 mg συμπυκνωμένου ιχθυελαίου (Incromega EPA SR 500 TG) αποκλείει την κατάταξη του εμπορεύματος σ’ αυτή τη δασμολογική κλάση;
                     
                  
                        3)
                     
                     
                        Σε περίπτωση καταφατικής απαντήσεως στο πρώτο ερώτημα και αρνητικής απαντήσεως στο δεύτερο ερώτημα:
                        Έχει το σημείο 5 των γενικών κανόνων για την ερμηνεία της [ΣΟ] την έννοια ότι περικάλυμμα κάψουλας το οποίο αποτελείται από 212,8 mg ζελατίνης, 77,7 mg γλυκερίνης και 159,6 mg καθαρού νερού και περικλείει ουσία αποτελούσα τροφικό συμπλήρωμα πρέπει να θεωρείται συσκευασία;
                     
                  
                        4)
                     
                     
                        Σε περίπτωση αρνητικής απαντήσεως στο τρίτο ερώτημα:
                        Έχει η κλάση 1517 της [ΣΟ] την έννοια ότι περικάλυμμα κάψουλας το οποίο αποτελείται από 212,8 mg ζελατίνης, 77,7 mg γλυκερίνης και 159,6 mg καθαρού νερού αποκλείει την κατάταξή της στη δασμολογική αυτή κλάση;»
                     
                  
         
         Υπόθεση C-411/08
      
      
               14
            
            
               Στις 30 Απριλίου 2001, η Swiss Caps κατέθεσε διασάφηση εισαγωγής στη Γερμανία για λιανική εμπορία μίας παρτίδας με μη συσκευασμένες κάψουλες ελαίου φύτρων σίτου της διακρίσεως 21069098 της ΣΟ.
            
         
               15
            
            
               Κάθε κάψουλα περιέχει 580 mg έλαιο φύτρων σίτου, η δε συσκευασία της συνίσταται σε ένα περικάλυμμα αποτελούμενο από 250 mg κόκκους αμύλου.
            
         
               16
            
            
               Με απόφαση της 13ης Δεκεμβρίου 2001 το Hauptzollamt Singen έκρινε ότι οι κάψουλες ελαίου φύτρων σίτου έπρεπε να καταταγούν στη διάκριση 15159099 και αύξησε, ως εκ τούτου, τους αρχικούς εισαγωγικούς δασμούς από 100,10 DM (ήτοι, περίπου 50 ευρώ) σε 125,74 ευρώ. Κατά της αποφάσεως αυτής η Swiss Caps άσκησε την παρούσα προσφυγή ενώπιον του Finanzgericht Baden-Württemberg.
            
         
               17
            
            
               Λαμβανομένων υπόψη της συσκευασίας των επίμαχων, στο πλαίσιο της κύριας δίκης, καψουλών, και του γεγονότος ότι πρόκειται για παρασκευάσματα διατροφής, που προορίζονται για χρήση ως συμπληρώματα διατροφής, το αιτούν δικαστήριο διατηρεί επιφυλάξεις όσον αφορά την κατάταξη των εν λόγω προϊόντων στην κλάση 1515.
            
         
               18
            
            
               Υπό τις συνθήκες αυτές, το Finanzgericht Baden-Württemberg αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
               
                        «1)
                     
                     
                        Έχει το σημείο 5 των γενικών κανόνων για την ερμηνεία της Συνδυασμένης Ονοματολογίας την έννοια ότι περικάλυμμα κάψουλας αποτελούμενο από κόκκους αμύλου και περιέχον ουσίες που αποτελούν συμπλήρωμα διατροφής πρέπει να θεωρείται συσκευασία;
                     
                  
                        2)
                     
                     
                        Σε περίπτωση αρνητικής απαντήσεως στο πρώτο ερώτημα:
                        
                                  
                              
                              
                                 Έχει η κλάση 1515 της [ΣΟ] την έννοια ότι το περικάλυμμα κάψουλας από κόκκους αμύλου, η οποία περιέχει 580 mg συμπυκνωμένο έλαιο φύτρων σίτου, προσδιορίζει τον χαρακτήρα του εμπορεύματος κατά τέτοιο τρόπο ώστε να αποκλείεται η κατάταξή του στην κλάση 1515 της [ΣΟ];»
                              
                           
                  
         
         Υπόθεση C-412/08
      
      
               19
            
            
               Στις 16 Οκτωβρίου 2000, η Swiss Caps κατέθεσε διασάφηση εισαγωγής στη Γερμανία για λιανική εμπορία μίας παρτίδας με μη συσκευασμένες κάψουλες που περιέχουν έλαιο μαυροσούσαμου, της διακρίσεως 21069098 της ΣΟ.
            
         
               20
            
            
               Κάθε κάψουλα περιέχει 500 mg ελαίου μαυροσούσαμου ψυχρής εκθλίψεως, 38,7 mg σογιέλαιου, 18,8 mg βιταμίνης Ε, 16 mg λίπους ελαίου, 10 mg λεκιθίνης, 8,2 mg κεριού, 8 mg παντοθενικού ασβεστίου, 0,2 mg φολικού οξέος και 0,11 mg βιοτίνης. Το περικάλυμμα κάθε κάψουλας αποτελείται από 313,97 mg φύραμα ζελατίνης (47,3% ζελατίνη, 17,2% γλυκερίνη, 35,5% νερό), 4,3 mg πολτό αποτελούμενο κατά 50% από οξείδιο του τιτανίου και 50% γλυκερίνη, καθώς και από 1,73 mg πολτό αποτελούμενο κατά 25% από κίτρινο κυνολίνης και κατά 75% από γλυκερίνη.
            
         
               21
            
            
               Με απόφαση της 2ας Μαΐου 2001 το Hauptzollamt Singen έκρινε ότι οι κάψουλες ελαίου μαυροσούσαμου έπρεπε να καταταγούν στη διάκριση 15179099 και αύξησε, ως εκ τούτου, τους αρχικούς εισαγωγικούς δασμούς από 1226,71 DM (ήτοι, περίπου 613 ευρώ) σε 2672,84 DM (ήτοι, περίπου 1336 ευρώ). Κατά της αποφάσεως αυτής η Swiss Caps άσκησε την παρούσα προσφυγή ενώπιον του Finanzgericht Baden-Württemberg.
            
         
               22
            
            
               Λαμβανομένων υπόψη του περιεχομένου των επίμαχων, στο πλαίσιο της κύριας δίκης, καψουλών, της συσκευασίας τους, καθώς και του γεγονότος ότι πρόκειται για παρασκευάσματα διατροφής, που προορίζονται για χρήση ως συμπληρώματα διατροφής, το αιτούν δικαστήριο διατηρεί επιφυλάξεις όσον αφορά την κατάταξη των εν λόγω προϊόντων στην κλάση 1517 της ΣΟ.
            
         
               23
            
            
               Υπό τις συνθήκες αυτές, το Finanzgericht Baden-Württemberg αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
               
                        «1)
                     
                     
                        Έχει η κλάση 1517 της [ΣΟ] την έννοια ότι η προσθήκη 10 mg λεκιθίνης, 18,8 mg βιταμίνης Ε, 8,2 mg κεριού, 8 mg παντοθενικού ασβεστίου, 0,2 mg φολικού οξέος και 0,11 mg βιοτίνης σε μείγμα αποτελούμενο από 500 mg ελαίου μαυροσούσαμου ψυχρής εκθλίψεως (62,5 ή 83,3%), 38,7 mg σογιέλαιου και 16 mg λίπους βουτύρου πρέπει να θεωρηθεί ως προσθήκη μικρής ποσότητας η οποία δεν κωλύει την κατάταξη ενός τέτοιου παρασκευάσματος στην εν λόγω δασμολογική κλάση;
                     
                  
                        2)
                     
                     
                        Σε περίπτωση καταφατικής απαντήσεως στο πρώτο ερώτημα:
                        
                                  
                              
                              
                                 Έχει το σημείο 5 των γενικών κανόνων για την ερμηνεία της Συνδυασμένης Ονοματολογίας την έννοια ότι περικάλυμμα κάψουλας που περικλείει τις προαναφερθείσες ουσίες πρέπει να θεωρείται συσκευασία;
                              
                           
                  
                        3.
                     
                     
                        Σε περίπτωση αρνητικής απαντήσεως στο δεύτερο ερώτημα::
                        
                                  
                              
                              
                                 Έχει η κλάση 1517 της [ΣΟ] την έννοια ότι περικάλυμμα κάψουλας, το οποίο αποτελείται από 313,97 mg φύραμα ζελατίνης (47,3% ζελατίνη, 17,2% γλυκερίνη, 35,5% νερό), 4,30 mg πολτό αποτελούμενο κατά 50% από οξείδιο του τιτανίου και 50% γλυκερίνη, καθώς και από 1,73 mg πολτό αποτελούμενο κατά 25% από κίτρινο κυνολίνης και κατά 75% από γλυκερίνη, συνεπάγεται αποκλεισμό των προαναφερθεισών καψουλών από την δασμολογική αυτή κλάση;»
                              
                           
                  
         
         Επί των προδικαστικών ερωτημάτων
      
      
               24
            
            
               Καταρχάς, πρέπει να επισημανθεί ότι τα προϊόντα, την κατάταξη των οποίων ζητεί, ουσιαστικώς, το αιτούν δικαστήριο στις τρεις αυτές υποθέσεις, εμφανίζουν παρόμοια χαρακτηριστικά, δεδομένου ότι πρόκειται, κατά το εν λόγω δικαστήριο, για παρασκευάσματα διατροφής που προορίζονται για χρήση ως συμπληρώματα διατροφής και αποτελούνται κυρίως από φυτικά ή ζωικά έλαια στα οποία έχει προστεθεί ορισμένη ποσότητα βιταμινών. Τα παρασκευάσματα αυτά περιέχονται σε περικάλυμμα το οποίο αποτελείται κυρίως από ζελατίνη και έχει τη μορφή κάψουλας.
            
         
               25
            
            
               Δεδομένου ότι όλα τα υποβληθέντα ερωτήματα στις τρεις αυτές υποθέσεις αφορούν κατ’ ουσίαν τον καθορισμό της κλάσεως της ΣΟ, στην οποία πρέπει να καταταγούν τα συγκεκριμένα προϊόντα, επιβάλλεται να δοθεί κοινή απάντηση.
            
         
               26
            
            
               Το αιτούν δικαστήριο, διατηρώντας επιφυλάξεις όσον αφορά την κατάταξη των συγκεκριμένων εμπορευμάτων στις κλάσεις 1515 και 1517 της ΣΟ, προτείνει την κατάταξή τους στην κλάση 2106 της ΣΟ. Επιπλέον, θεωρεί αλυσιτελή τυχόν κατάταξη στο κεφάλαιο 30 της ΣΟ.
            
         
               27
            
            
               Πρέπει να υπομνησθεί ότι κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικώς να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται στην οικεία κλάση της ΣΟ και στις σημειώσεις των τμημάτων ή των κεφαλαίων (βλ., κυρίως, απόφαση της 18ης Ιουνίου 2009, C-173/08, Kloosterboer Services, Συλλογή 2009, σ. I-5347, σκέψη 24, και εκεί παρατιθέμενη νομολογία).
            
         
               28
            
            
               Οι επεξηγηματικές σημειώσεις που καταρτίστηκαν από την Επιτροπή, όσον αφορά τη ΣΟ, και από τον Παγκόσμιο Οργανισμό Τελωνείων, όσον αφορά το ΕΣ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς πάντως να έχουν υποχρεωτική νομική ισχύ (βλ. προπαρατεθείσα απόφαση Kloosterboer Services, σκέψη 25).
            
         
               29
            
            
               Εξάλλου, ο προορισμός του προϊόντος μπορεί να αποτελέσει αντικειμενικό κριτήριο κατατάξεως, αρκεί να είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. απόφαση της 11ης Ιουνίου 2009, C-16/08, Schenker, Συλλογή 2009, σ. I-5015, σκέψη 25).
            
         
               30
            
            
               Εν προκειμένω, τόσο από τις αποφάσεις περί παραπομπής όσο και από τις επεξηγήσεις που παρέσχε η Swiss Caps κατά την επ’ ακροατηρίου συζήτηση, προκύπτει ότι οι επίμαχες κάψουλες στις υποθέσεις της κύριας δίκης συνιστούν παρασκευάσματα διατροφής, τα οποία έχουν ως βάση ζωικά ή φυτικά έλαια και προορίζονται για χρήση ως συμπληρώματα διατροφής.
            
         
               31
            
            
               Συναφώς, το κείμενο της κλάσεως 2106 της ΣΟ αναφέρεται σε διατροφικά παρασκευάσματα που δεν κατονομάζονται ούτε περιλαμβάνονται σε άλλες κλάσεις. Οι διευκρινιστικές σημειώσεις του ΕΣ για την κλάση αυτή ορίζουν ότι σε αυτήν περιλαμβάνονται ιδίως τα παρασκευάσματα που προσδιορίζονται συχνά με την ονομασία «συμπληρωματικά τρόφιμα» και παρουσιάζονται εντός συσκευασιών επί των οποίων αναγράφεται ότι σκοπούν να διατηρήσουν υγιή τον οργανισμό.
            
         
               32
            
            
               Σχετικώς, πρέπει να σημειωθεί ότι το περικάλυμμα το οποίο περικλείει τα επίμαχα στην κύρια δίκη έλαια δεν αποτελεί «συσκευασία» υπό την έννοια του γενικού κανόνα 5. Πράγματι, ο τρόπος αυτός παρουσίασης των επίμαχων στην κύρια δίκη ελαίων αποτελεί καθοριστικό στοιχείο, ενδεικτικό της χρήσης τους ως συμπληρωμάτων διατροφής, δεδομένου ότι καθορίζει τη δοσολογία των παρασκευασμάτων διατροφής, τον τρόπο απορροφήσεώς τους και το σημείο στο οποίο θεωρητικώς δραστηριοποιούνται. Ως εκ τούτου, το περικάλυμμα αποτελεί στοιχείο που καθορίζει τον προορισμό και το χαρακτήρα των επίμαχων στην κύρια δίκη προϊόντων, από κοινού με το περιεχόμενό τους.
            
         
               33
            
            
               Η κατάταξη των εμπορευμάτων αυτών στην κλάση 2106 είναι εντούτοις δυνατή μόνον υπό την προυπόθεση ότι τα συγκεκριμένα παρασκευάσματα διατροφής δεν κατονομάζονται ούτε περιλαμβάνονται σε άλλες κλάσεις.
            
         
               34
            
            
               Πρώτον, το καθού στις τρεις υποθέσεις της κύριας δίκης θεωρεί δεδομένο ότι τα επίμαχα εμπορεύματα έπρεπε να καταταγούν σε κλάση του κεφαλαίου 15 της ΣΟ, ήτοι ως «Λίπη και λάδια ζωικά ή φυτικά· προϊόντα της διάσπασης αυτών· λίπη βρώσιμα επεξεργασμένα· κεριά ζωικής ή φυτικής προέλευσης».
            
         
               35
            
            
               Επομένως, τα εμπορεύματα που προσδιορίζονται στις κλάσεις 1515 και 1517 της ΣΟ αναφέρονται σε λίπη που προορίζονται για κάθε χρήση.
            
         
               36
            
            
               Εντούτοις, το γεγονός, αφενός, ότι οι πρώτες ύλες από τις οποίες αποτελούνται τα παρασκευάσματα διατροφής στην κύρια δίκη, ήτοι ζωικά και φυτικά έλαια, εμπίπτουν μερικώς στις θέσεις 1515 και 1517 της ΣΟ, δεν αποκλείει την κατάταξή τους στη θέση 2016, στο μέτρο που, όπως υπογραμμίστηκε στη σκέψη 32 της παρούσας αποφάσεως, η συσκευασία τους σε κάψουλα καθορίζει, όπως άλλωστε και το περιεχόμενό τους, τα αντικειμενικά χαρακτηριστικά και τις αντικειμενικές ιδιότητές τους. Όμως, οι κλάσεις 1515 και 1517 της ΣΟ δεν επιτρέπουν να ληφθεί υπόψη το εν λόγω χαρακτηριστικό των προϊόντων.
            
         
               37
            
            
               Λαμβανομένου, αφετέρου, υπόψη του γεγονότος ότι, όπως προκύπτει από τον γενικό κανόνα 3α, η περισσότερο εξειδικευμένη κλάση έχει προτεραιότητα έναντι των κλάσεων με γενικότερο περιεχόμενο, τα επίμαχα προϊόντα των τριών υποθέσεων της κύριας δίκης υπάγονται στην κλάση 2106 της ΣΟ, καθόσον είναι πιο εξειδικευμένη, στο πλαίσιο των υποθέσεων της κύριας δίκης, από ό,τι οι κλάσεις 515 και 1517 της ΣΟ.
            
         
               38
            
            
               Δεύτερον, η κατάταξη των προϊόντων στην κλάση 3004 της ΣΟ δεν είναι δυνατή, καθόσον, όπως προκύπτει από τις διαπιστώσεις του αιτούντος δικαστηρίου, τα επίμαχα προϊόντα των τριών υποθέσεων της κύριας δίκης δεν εξυπηρετούν θεραπευτικούς ή προφυλακτικούς σκοπούς, όπως επιτάσσει το ίδιο το κείμενο της κλάσεως 3004 της ΣΟ.
            
         
               39
            
            
               Τρίτον, το γεγονός, τέλος, ότι ο κανονισμός (ΕΟΚ) 3513/92 της Επιτροπής, της 3ης Δεκεμβρίου 1992, για την κατάταξη εμπορευμάτων στη συνδυασμένη ονοματολογία (ΕΕ L 355, σ. 12), κατατάσσει ένα ειδικό ελαιώδες παρασκεύασμα σε κάψουλες από ζελατίνη στη διάκριση 1517 9099 της ΣΟ, δεν αποκλείει την κατάταξη των επίμαχων εμπορευμάτων στις τρεις υποθέσεις της κύριας δίκης στην κλάση 2106.
            
         
               40
            
            
               Πράγματι, αφενός τα εν λόγω εμπορεύματα δεν είναι ταυτόσημα με εκείνα που αναφέρονται στον κανονισμό 3513/92. Αφετέρου, ο κανονισμός (ΕΚ) 438/2007 της Επιτροπής, της 20ής Απριλίου 2007, για την κατάταξη εμπορευμάτων στη συνδυασμένη ονοματολογία (ΕΕ L 104, σ. 18), προτείνει την κατάταξη στην κλάση 2106 της ΣΟ των προϊόντων εκείνων, τα οποία παρουσιάζουν ομοιότητες με αυτά της κύριας δίκης, σε ό,τι αφορά τη σύνθεση, την παρουσίαση και τον προορισμό τους.
            
         
               41
            
            
               Ως εκ τούτου, από τα προεκτεθέντα προκύπτει ότι η ΣΟ του παραρτήματος I του κανονισμού 2658/87 πρέπει να ερμηνευθεί υπό την έννοια ότι:
               
                        —
                     
                     
                        παρασκευάσματα διατροφής σε μορφή κάψουλας, περιέχουσας 600 mg συμπυκνωμένου ιχθυελαίου ψυχρής εκθλίψεως και 22,8 mg συμπυκνωμένης βιταμίνης Ε εντός περικαλύμματος αποτελούμενου από 212,8 mg ζελατίνης, 77,7 mg γλυκερίνης και 159,6 mg καθαρού νερού, τα οποία χρησιμεύουν ως συμπληρώματα διατροφής,
                     
                  
                        —
                     
                     
                        παρασκευάσματα διατροφής σε μορφή κάψουλας, περιέχουσας 580 mg έλαιο φύτρων σίτου, εντός περικαλύμματος αποτελούμενου από 250 mg κόκκους αμύλου, τα οποία χρησιμεύουν ως συμπληρώματα διατροφής,
                     
                  
                        —
                     
                     
                        παρασκευάσματα διατροφής σε μορφή κάψουλας, περιέχουσας 500 mg ελαίου μαυροσούσαμου ψυχρής εκθλίψεως, 38,7 mg σογιέλαιου, 18,8 mg βιταμίνης Ε, 16 mg λίπους ελαίου, 10 mg λεκιθίνης, 8,2 mg κεριού, 8 mg παντοθενικού ασβεστίου, 0,2 mg φολικού οξέος και 0,11 mg βιοτίνης, εντός περικαλύμματος αποτελούμενου από 313,97 mg φύραμα ζελατίνης (47,3% ζελατίνη, 17,2% γλυκερίνη, 35,5% νερό), 4,3 mg πολτό αποτελούμενο κατά 50% από οξείδιο του τιτανίου και 50% γλυκερίνη, καθώς και από 1,73 mg πολτό αποτελούμενο κατά 25% από κίτρινο κυνολίνης και κατά 75% από γλυκερίνη, τα οποία χρησιμεύουν ως συμπληρώματα διατροφής,
                     
                  υπάγονται στην κλάση 2106 της ΣΟ.
            
         
         Επί των δικαστικών εξόδων
      
      
               42
            
            
               Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
            
          
            
               Για τους λόγους αυτούς, το Δικαστήριο (πέμπτο τμήμα) αποφαίνεται:
               
                  Η Συνδυασμένη Ονοματολογία στο παράρτημα I του κανονισμού (ΕΟΚ) 2658/87 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 2368/2000 της Επιτροπής, της 13ης Οκτωβρίου 2000, πρέπει να ερμηνευθεί υπό την έννοια ότι:
               
            
          
            
               
                        —
                     
                     
                        
                           παρασκευάσματα διατροφής σε μορφή κάψουλας, περιέχουσας 600 mg συμπυκνωμένου ιχθυελαίου ψυχρής εκθλίψεως και 22,8 mg συμπυκνωμένης βιταμίνης Ε εντός περικαλύμματος αποτελούμενου από 212,8 mg ζελατίνης, 77,7 mg γλυκερίνης και 159,6 mg καθαρού νερού, τα οποία χρησιμεύουν ως συμπληρώματα διατροφής,
                        
                     
                  
          
            
               
                        —
                     
                     
                        
                           παρασκευάσματα διατροφής σε μορφή κάψουλας, περιέχουσας 580 mg έλαιο φύτρων σίτου, εντός περικαλύμματος αποτελούμενου από 250 mg κόκκους αμύλου, τα οποία χρησιμεύουν ως συμπληρώματα διατροφής,
                        
                     
                  
          
            
               
                        —
                     
                     
                        
                           παρασκευάσματα διατροφής σε μορφή κάψουλας, περιέχουσας 500 mg ελαίου μαυροσούσαμου ψυχρής εκθλίψεως, 38,7 mg σογιέλαιου, 18,8 mg βιταμίνης Ε, 16 mg λίπους ελαίου, 10 mg λεκιθίνης, 8,2 mg κεριού, 8 mg παντοθενικού ασβεστίου, 0,2 mg φολικού οξέος και 0,11 mg βιοτίνης, εντός περικαλύμματος αποτελούμενου από 313,97 mg φύραμα ζελατίνης (47,3% ζελατίνη, 17,2% γλυκερίνη, 35,5% νερό), 4,3 mg πολτό αποτελούμενο κατά 50% από οξείδιο του τιτανίου και 50% γλυκερίνη, καθώς και από 1,73 mg πολτό αποτελούμενο κατά 25% από κίτρινο κυνολίνης και κατά 75% από γλυκερίνη, τα οποία χρησιμεύουν ως συμπληρώματα διατροφής,
                        
                     
                  
          
               
                  
                     υπάγονται στην κλάση 2106 της Συνδυασμένης Ονοματολογίας.
                  
               
             
               
                  
                     (υπογραφές)
                  
               
            (
            *1
         )	Γλώσσα διαδικασίας: η γερμανική.